মানস ভুঁইয়াকে বেকায়দায় ফেলতে একটি ভিডিও ক্লিপ তৈরি করে সবং বিধানসভা উপনির্বাচনের প্রচারে নামল বিজেপি।
ছিলেন কংগ্রেস। হয়েছেন তৃণমূল কংগ্রেস। ছিলেন কংগ্রেস বিধায়ক। হয়েছেন তৃণমূল কংগ্রেস সাংসদ। এবার স্ত্রী গীতারানিকে বিধায়ক করতে চাইছেন মানস ভুঁইয়া। আর তার বিরুদ্ধে প্রচারে মানসের ‘ডিগবাজি’-ই বিজেপির অস্ত্র।
কংগ্রেসে থাকার সময়ে তৃণমূল কংগ্রেসের সঙ্গে সমঝোতায় অন্যতম বিরোধী মুখ ছিলেন মানস ভুঁইয়া। ২০১১ সালের বিধানসভা নির্বাচনে দিল্লির চাপে জোট হলেও আসন বন্টন নিয়ে দর কষাকষিতেও তিনি ছিলেন মুখ্য ভূমিকায়। যদিও তাঁর কোনও দাবিই মানেনি মানসের পুরনো দল কংগ্রেস বা তৃণমূল কংগ্রেস। এর পরে প্রথম মমতা বন্দ্যোপাধ্যায় মন্ত্রিসভার সদস্যও হন সবং-এর মানস ভুঁইয়া। 
কিন্তু কেন্দ্রের ইউপিএ সরকার থেকে তৃণমূল কংগ্রেস বেরিয়ে আসায় মন্ত্রিত্ব খোয়াতে হয় মানসকেও। এর পরে চূড়ান্ত তৃণমূল কংগ্রেস বিরোধী রূপে দেখা যায় তাঁকে। শুধু দল তৃণমূল নয়, নেত্রী তথা মুখ্যমন্ত্রী সম্পর্কেও তীব্র ভাষায় আক্রমণ করেন বিভিন্ন সাংবাদিক সম্মেলনে।

গত বিধানসভা ভোটে। — নিজস্ব চিত্র
এই আক্রমণের রেশ চলতে থাকে ২০১৬-র বিধানসভা নির্বাচন পর্যন্ত। সিপিএমের সমর্থন নিয়ে সবং থেকেই জেতেন মানস ভুঁইয়া।
এর পরেই চাকা ঘুরতে শুরু করে। মানস ভুঁইয়াকে খুনের আসামী বলে তোপ দাগে তৃণমূল। সবং-এর এক বুথ কর্মী খুনের মামলায় জড়িয়ে যান মানস। যদিও সেই সময়ে তিনি বলেছিলেন, খুন হওয়া ব্যক্তি আসলে সমাজবিরোধী। কিন্তু এর কিছুদিন পরেই তৃণমূল কংগ্রেসে যোগ দেন সবং-এর বিধায়ক। অনেকেই এই সময়ে বলতে শুরু করে খুনের মামলা থেকে বাঁচতেই অভিষেক বন্দ্যোপাধ্যায়ের হাত ধরে ‘হাত’ ছেড়ে ‘ফুল’ ধরেছেন মানস।
খুব স্বাভাবিক ভাবেই পুরনো সুর বদলে তৃণমূল কংগ্রেসের প্রশাংসা শুধু নয়, মমতা-বন্দনাও শোনা যায় মানস ভুঁইয়ার গলায়। জোড়া পুরস্কারও পেয়েছেন। সদ্যই তিনি রাজ্যসভার সাংসদ হয়েছেন। আর দ্বিতীয় পুরস্কার হিসেবে পেয়েছেন স্ত্রী গীতারানির নামে উপনির্বাচনের টিকিট।

নতুন ঘরে, নতুন মানস। — নিজস্ব চিত্র
বিজেপির প্রচারে বারবার উঠে আসছে সেই ডিগবাজি প্রসঙ্গ। এবার যে ভিডিও ক্লিপ তৈরি করা হয়েছে তাতে আরও আক্রমণাত্মক বিজেপি। বিভিন্ন পর্যায়ে তিনি মমতা বন্দ্যোপাধ্যায় ও তৃণমূল কংগ্রেসের বিরুদ্ধে এবং সমর্থনে যা যা বলেছেন তার সব ফুটেজ দেওয়া হয়েছে সেই ভিডিও। সঙ্গে ভয়েস ওভারে পরিষ্কার করে বোঝানো হয়েছে মত বদলের পর্যায়। সেই সঙ্গে জুড়ে দেওয়া হয়েছে বিজেপির রাজ্য সভাপতি দিলীপ ঘোষের বক্তব্য। এক টুকরো বক্তব্যে মুকুল রায়ও বলছেন, ‘‘মানস ভুঁইয়ার হাতে খুনের রং লেগে আছে।’’
আর ভিডিওর শেষ প্রান্তে রয়েছে খোদ নরেন্দ্র মোদীর বার্তা। সেখানে প্রধানমন্ত্রী বলছেন, ‘‘দেশের যে কোনও প্রান্তে যে কোনও নির্বাচনে পদ্ম প্রতীকে ভোট দিলেই তা আমাকে সমর্থন।’’
এখন সেই ভিডিও ক্লিপ-কেই হোয়াটসঅ্যাপের মাধ্যমে সবং-সহ রাজ্যে ভাইরাল করার উদ্যোগ নিয়েছে রাজ্য বিজেপি। রাজনৈতিক মহলের বক্তব্য, এই ভিডিও ক্লিপ ভোটের ফলে কোনও প্রভাব ফেলবে কিনা তা ভবিষ্যৎ বলবে কিন্তু এটা ঠিক যে আপাতত ভোটারদের সামনে বিপাকেই পরবেন প্রাক্তন প্রদেশ কংগ্রেস সভাপতি।
দেখুন সেই ভিডিও ক্লিপ—